SVEUČILIŠTE U ZADRU

ODJEL ZA KROATISTIKU I SLAVISTIKU

Povjerenstvo za osiguravanje kvalitete

Zadar, 4. srpnja 2013.

**Z A P I S N I K**

sa sjednice Povjerenstva za osiguravanje kvalitete Odjela za kroatistiku i slavistiku Sveučilišta u Zadru, održane u četvrtak, 4. srpnja 2013. s početkom u 11:30 sati.

Prisutni: dr. sc. Sandra Hadžihalilović; doc. dr. Miranda Levanat-Peričić; Ivona Šimunov, prof.

Zapisnik sastavila Ivona Šimunov

D N E V N I R E D

1. Izvješće sa sastanka predstavnika tijela sustava osiguravanja kvalitete Sveučilišta (drugi sastanak koordinacije SOUK u tekućoj akademskoj godini).
2. Analiza ponude kolegija na stranom jeziku na Odjelu za kroatistiku i slavistiku
3. Studentske evaluacije nastavnog procesa i rada nastavnika

**1.** Predsjednica Povjerenstva za osiguravanje kvalitete Odjela za kroatistiku i slavistiku, doc. dr. sc. Miranda Levanat-Peričić, izvijestila je prisutne članove Povjerenstva o zaključcima sa sastanka predstavnika tijela sustava osiguravanja kvalitete Sveučilišta, održanog 26. lipnja 2013.

Nakon toga uslijedila je rasprava o dvjema temama koje su posebno istaknute na spomenutom sastanku. Istaknuti su sljedeći zaključci:

**2. Ponuda kolegija na stranom jeziku** na Odjelu za kroatistiku i slavistiku može se razmatrati isključivo u kontekstu specifičnih razlika koje proizlaze iz prirode studija ruskog jezika i književnosti i prirode studija hrvatskog jezika i književnosti.

Odsjek za hrvatski jezik i književnost zanimljiv je stranim studentima kroatistike i studija južnoslavenskih filologija koji, kada pokazuju interes za taj studij, dolaze upravo zbog mogućnosti učenja hrvatskog jezika tako da bi ponuda kolegija na stranom jeziku na Odsjeku za hrvatski jezik i književnost bila kontraproduktivna. Strani studenti ne bi smjeli učiti hrvatski jezik niti slušati kolegije o hrvatskoj kulturi i književnosti na stranom jeziku.

S druge strane, na Odsjeku za ruski jezik i književnost, koji može biti privlačan stranim studentima rusistike koji dolaze iz drugih europskih sredina, u svojoj ponudi ima nekoliko kolegija na stranom jeziku, što je posve očekivano i zadovoljavajuće.

**3. Problemi vezani uz studentsku evaluaciju** problemi su koje Odjel za kroatistiku slavistiku dijeli s ostalim sveučilišnim sastavnicama, a uglavnom se odnose na nedostatnu motivaciju studenata u pristupanju anketama. Trebalo bi razviti dodatne strategije motiviranja studenata. Prije svega, potrebno je sa studentima komentirati rezultate anketa na posebnim plenarnim sastancima pazeći pritom da se istaknu problemi, a ne imena. Također, Povjerenstvo za kvalitetu sugerirat će pročelnici Odjela da jedna od tema sjednica bude posvećena analizi rezultata studentske evaluacije, budući da jedino pročelnik/pročelnica imaju pravo uvida u rezultate studentske evaluacije. Pritom je također važno izbjegavati spominjanje nastavnika i kolegija i raspravljati isključivo o eventualnim problemima na koje ukazuju studenti u svojim komentarima.